ལྷོ་བྱང་ཀོ་རི་ཡའི་འཐབ་འཁྲུག་འགོ་འཛུགས་ཚུལ།འཛམ་གླིང་དམག་ཆེན་གཉིས་པ་མཇུག་སྒྲིལ་རྗེས།ཕྱི་ལོ་༡༩༡༠ནས་༡༩༤༥བར་ཉི་ཧོང་བཙན་རྒྱལ་རིང་ལུགས་ཀྱི་མི་སེར་སྤེལ་ཡུལ་དུ་གྱུར་བའི་ཀོ་རི་ཡའི་ནང་དུ་མཉམ་གྲོས་དྲང་ཐིག་སོ་བརྒྱད་པ་ཞེས་པ་ཞིག་གིས་ལྷོ་བྱང་གཉིས་སུ་བཅད་དེ།ཨ་རིས་ཀོ་རི་ཡའི་ལྷོ་ཕྱོགས་བཙན་བཟུང་བྱས་པ་དང་།ཨུ་རུ་སུ་སྤྱི་མཐུན་རྒྱལ་ཁབ་ཀྱིས་བྱང་ཕྱོགས་དབང་བསྒྱུར་སྟེ་ཕྱོགས་གཉིས་ཀྱི་དབང་ཤུགས་རྒྱུན་སྐྱོང་བྱས་ཡོད་པ་མ་ཟད།ཨུ་རུ་སུ་སྤྱི་མཐུན་རྒྱལ་ཁབ་ཀྱིས་ཀོ་རི་ཡའི་ནང་དབང་བསྒྱུར་གྱི་སྲིད་བྱུས་གཞི་རྒྱ་ཆེན་པོ་སྤེལ་བར་བརྟེན།ཨ་རི་དང་ཨུ་རུ་སུ་གཉིས་བར་ཀོ་རི་ཡ་དབང་བསྒྱུར་བྱེད་པའི་ཐོབ་ཐང་ཆ་མི་སྙོམས་པར་གྱུར།ཕྱི་ལོ་༡༩༤༦ལོར་ཨུ་རུ་སུའི་རྒྱལ་ས་མོ་སི་ཁོར་བསྡུས་པའི་ལྷན་ཚོགས་ཐོགཨ་རིའི་གཞུང་ནས་དབང་ཤུགས་འདྲ་མཉམ་གྱི་དགོས་འདུན་བཏོན་པ་ལྟར་ཨ་རི་དང་ཨུ་རུ་སུ་གཉིས་ལ་ལོ་ལྔའི་རིང་ཀོ་རི་ཡར་དོ་དམ་གྱི་འགན་དབང་སྤྲད་པ་དང་།ལོ་ལྔའི་རྗེས་ནས་ཀོ་རི་ཡ་རང་བཙན་རྒྱལ་ཁབ་ཀྱི་ངོ་བོར་སླར་གསོ་བྱེད་པའི་སྐྱ་ཐིག་ཅིག་འཐེན་ཡོད་པར་བཤད།ཡིན་ནའང་།ཕྱིས་སུ་ཨ་རི་དང་ཨུ་རུ་སུ་གཉིས་བར་རྩོད་གཞི་བྱུང་སྟེ་མཉམ་འབྲེལ་རྒྱལ་ཚོགས་ལ་ཞུ་གཏུག་བྱས་པ་དང་།རྒྱལ་ཚོགས་ནས་ཚོགས་ཆུང་བཙུགས་ཏེ་ཀོ་རི་ཡ་སྲིད་གཞུང་གསར་དུ་འཛུགས་རྒྱུའི་དཔྱད་ཁྲ་བཏང་།ཨུ་རུ་སུའི་གཞུང་ནས་རྒྱལ་ཚོགས་ཀྱི་དཔྱད་ཁྲ་དང་ལེན་མ་བྱས་པར་བརྟེན།ཨ་རིའི་བཀོད་ཇུས་འོག་ཀོ་རི་ཡའི་ལྷོ་ཁུལ་གྱི་མ་རྩ་རིང་ལུགས་གཞུང་ནས་རྒྱལ་ཚོགས་ཀྱི་དཔྱད་ཁྲ་ལག་བསྟར་བྱས་ཏེ།ཕྱི་ལོ་༡༩༤༨ཟླ་༨ཚེས་༡༥ཉིན་ཀོ་རི་ཡའི་སྤྱི་མཐུན་རྒྱལ་ཁབ་དབུ་བརྙེས་པ་ཡོངས་བསྒྲགས་བྱས་ཡོད་པ་དང་།སིན་མན་རི་ཡིས་ལྷོ་ཀོ་རི་ཡའི་སྲིད་དབང་བཟུང་ཡོད་པ་དང་།ཁོང་དེ་སྔོན་ཨ་རིའི་ནང་ལོ་མང་སྐྱབས་བཅོལ་དུ་ཕྱིན་མྱོང་ཡོད་འདུག